**doc.dr.sc. Katarina Ivon (MB: 289742)**

Katarina Ivon rođena je 21. srpnja 1976. u Zadru gdje je završila osnovnu i srednju školu. Na Filozofskom fakultetu u Zagrebu (studijska grupa Hrvatski jezik i književnost) diplomirala je 2000. godine. Na istom fakultetu 2011. obranila je doktorski rad pod nazivom *Imagološka analiza zadarskih koledara (Narodni koledar i Svačić)*. U srpnju 2006. izabrana je u nastavno zvanje asistenta, u prosincu 2011. u nastavno zvanje višeg asistenta te u lipnju 2013. u znanstveno-nastavno zvanje docenta na Odjelu za izobrazbu učitelja i odgojitelja Sveučilišta u Zadru. Nositeljica je kolegija: *Temeljni pojmovi teorije književnosti*, *Hrvatska usmena književnost*, *Hrvatska književnost u dijaspori, Slikovnica i kultura čitanja u ranom i predškolskom odgoju*, *Suvremene teorije u dječjoj književnosti* te suradnica na kolegijima *Žanrovi u dječjoj književnosti* i *Hrvatska dječja književnost*. Aktivno sudjeluje na domaćim i međunarodnim znanstvenim skupovima, a njezini primarni znanstveni interesi usmjereni su dječjoj i novijoj hrvatskoj književnosti, književnoj i kulturnoj teoriji, posebice književnoj imagologiji. Objavila je više znanstvenih i stručnih radova, prikaza i osvrta te recenzirala niz znanstvenih i stručnih radova za znanstvene časopise i zbornike radova. Bila je mentorica u izradi preko dvadeset diplomskih radova. Izvršna je urednica znanstvenoga časopisa *Magistra Iadertina* koji izdaje Odjel za izobrazbu učitelja i odgojitelja te suurednica zbornika radova *Dijete i estetski izričaji*. U razdoblju 2012.- 2015. bila je članica Povjerenstva za izdavačku djelatnost Sveučilišta u Zadru. Aktivno je sudjelovala u reviziji studijskoga programa razredne nastave 2015./2016., posebice modula Hrvatskog jezika i književnosti na kojemu je uvela kolegij *Hrvatska suvremena književnost*, od 2017. godine predstojnica je Odsjeka za razrednu nastavu. Članica je Hrvatske udruge istraživača dječje književnosti. U okviru ERASMUS + programa gostovala je na Maynooth University u Irskoj te održala nekoliko predavanja iz hrvatske dječje književnosti.

<https://www.bib.irb.hr/pregled/znanstvenici/289742>